Príloha č. 5

Poznámky k návrhu rozpočtu EXIMBANKY SR na rok 2006 z pohľadu IAS/IFRS.

V súlade s § 17a zákona č. 431/2002 Z. z. o účtovníctve v znení neskorších predpisov je EXIMBANKA SR povinná spracovať svoju účtovnú závierku v súlade s medzinárodnými účtovnými štandardmi (IAS, resp. IFRS) počnúc účtovnou závierkou zostavenou za účtovné obdobie začínajúce 1.1.2006. V rámci výmeny informačného systému EXIMBANKA SR predložila požiadavky nielen na zabezpečenie vykazovania účtovnej závierky, ale aj vedenie účtovnej evidencie podľa medzinárodných účtovných štandardov.

Z uvedeného dôvodu je v súvislosti s tvorbou rozpočtu EXIMBANKY SR na rok 2006 potrebné uviesť rozdiely, ktoré ovplyvňujú základné ukazovatele hospodárenia vytýčené v návrhu rozpočtu spracovanom v súlade s postupmi účtovania platnými v súčasnosti pre EXIMBANKU SR.

Rozpočet aktív a pasív

Stavy aktív a pasív účtované podľa zákona o účtovníctve v porovnaní s IAS/IFRS nevykazujú výrazné rozdiely. Hodnoty navrhnuté v rozpočte sú určené na základe historického vývoja minulých období a predpokladov pre rok 2006. 

Finančný majetok a finančné záväzky sú v návrhu rozpočtu stanovené v účtovnej hodnote. Keďže všetky položky sú splatné v relatívne krátkom čase, ich reálna hodnota sa približne rovná účtovnej hodnote. Dlhodobé úvery predstavujú z celkového objemu úverov nevýznamný podiel (cca 0,3 %), a preto sú uvažované tiež v ich účtovnej hodnote. Úvery a pohľadávky voči klientom a bankám sú rozpočtované netto po odpočítaní opravných položiek, ktoré sú odhadnuté na straty vyplývajúce z nesplatenia úverov a pohľadávok. Hmotný a nehmotný majetok je uvedený v obstarávacej cene zníženej o oprávky. Investície do cenných papierov držaných do splatnosti sú rozpočtované v reálnej cene.

Fondy uvedené v návrhu rozpočtu ako účelové fondy tvorené z vlastných, resp. zo zverených zdrojov financovania a rezervný fond boli podľa slovenských účtovných štandardov vykazované ako kapitálové fondy. Podľa medzinárodných účtovných štandardov kapitálové fondy predstavujú:
-	rezervný fond
-	fond na financovanie vývozných úverov,
-	fond na krytie neobchodovateľných rizík,
-	fond na záruky,
-	fond na krytie obchodovateľných rizík,
-	fond na krytie neobchodovateľných rizík strednodobých a dlhodobých vývozných úverov.

Do záväzkových fondov boli preskupené:
-	fond na vyrovnávanie ekonomických rozdielov z operácií na finančných trhoch,
-	fond na vyrovnávanie úrokových rozdielov z operácií na finančných trhoch.

Rozpočet nákladov a výnosov

Súčasťou návrhu rozpočtu EXIMBANKY SR na rok 2006 spracovaného v súlade so slovenskými predpismi o účtovníctve je aj návrh na dotovanie príslušných fondov tvorených zo zisku za predchádzajúce účtovné obdobie. 

Prídely do fondov tvorených zo zisku (sociálny fond, fond odmien, reprezentačný a sponzorský fond, fond na vyrovnávanie úrokových rozdielov z operácií na finančných trhoch) účtované v súlade s postupmi účtovania platnými pre EXIMBANKU SR a v súlade so zákonom č. 80/1997 Z. z. o EXIMBANKE SR v znení neskorších predpisov  sa realizovali po overení účtovnej závierky dvoma audítormi a schválení účtovnej závierky a rozdelenia výsledku hospodárenia Ministerstvom financií SR. 

Podľa medzinárodných účtovných štandardov zisk po zdanení vykázaný v rozpočte EXIMBANKY SR na rok 2006 bude ovplyvnený hlavne časovým rozlíšením odmien a ostatných výdavkov týkajúcich sa roku 2006 zahrnutých v záväzkových fondoch. Tieto položky predstavujú záväzky voči zamestnancom a iné záväzky, ktoré je potrebné vykázať vo výkaze ziskov a strát v príslušnom období v tvorbe ostatných rezerv. 

Plánovaný zisk po zdanení pre rok 2006 predstavuje objem 35.600 tis. Sk.

Návrh na prídely do fondov zo zisku vykázaného za rok 2006:
-	sociálny fond	500 tis. Sk
-	fond odmien	14.200 tis. Sk
-	reprezentačný a sponzorský fond	2.500 tis. Sk
-	fond na vyrovnávanie úrokových rozdielov z operácií
na finančných trhoch	3.600 tis. Sk
spolu:	20.800 tis. Sk

	Zároveň záväzky voči zamestnancom predstavujú aj zamestnanecké požitky a ostatné záväzky pracovnoprávneho charakteru odhadnuté pre rok 2006 vo výške 1.000 tis. Sk.
	
Po zohľadnení vyššie uvedeného zisk po zdanení vykázaný podľa IAS/IFRS tak dosiahne objem 13.800 tis. Sk.